46. schôdza NR SR - 5.deň - B. popoludní
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

157. Vážený pán predsedajúci, milé kolegyne, kolegovia, začnem obdobne ako so svojou ostatnou faktickou poznámkou. Naozaj táto vládna koalícia píše zákony pre stále menšiu a menšiu skupinu ľudí. Kým na začiatku to bola novela trestných kódexov vyslovene pre obžalovaných a obvinených, tak došlo to k tomu, že mali sme tu zákon o zrušení Úradu na ochranu oznamovateľov protispoločenskej činnosti, čo bola vlastne požiadavka jedného človeka Matúša Šutaja Eštoka. Následne deň pred, v zásade posledný týždeň pred Vianocami novela Trestného zákona šitá na mieru pre Tibora Gašpara. No a dnes tu máme návrh zákona pre Andreja Danka, aby si mohol ešte viac posilniť svoju pozíciu v strane, pretože evidentne nie je schopný zložiť si kandidátku. Demokracia to tu schytáva sprava-zľava. Naozaj či už sa bavíme, alebo sa koalícia baví reálne o odsune komunálnych volieb o rok, alebo o tom, že ľudia, ktorí budú chcieť podpísať petíciu za vypísanie referenda, tam budú musieť dávať rodné číslo, údaj, na ktorý sú extra hákliví, alebo že vlastne o tom, kto ich má reprezentovať v parlamente, budú rozhodovať v zásade len tak sčasti, spolovice a celú svoju dôveru budú musieť vložiť do rúk predsedu alebo úzkej skupiny ľudí predsedníctva. Naozaj sme na tom veľmi, veľmi zle a ja aj čudujem navrhovateľom, že za koho majú svojich voličov. Naozaj si, pani navrhovateľka, myslíte, že niekto, kto volí SNS, môže spraviť nejakú chybu a poslať do parlamentu niekoho neschopného? Kvôli čomu vám vadí to, že sa ľudia budú môcť slobodne rozhodnúť? Už tie 3 % sú radovo 5-, 10-tisíc hlasov, ktoré sú dnes potrebné na to, aby sa poslanec prekrúžkoval do parlamentu. Aj pri 3 % platí, že ide to podľa poradia. Skrátka ak viac kandidátov prekročí ten trojpercentný prah, tak idú do parlamentu, nastupujú tí kandidáti, ktorí získali najväčší počet hlasov. Veď to len posilňuje dôveru občanov v to, kto ich tu zastupuje. Naozaj vy týmto návrhom zákona vychovávate fakticky lenivých poslancov. Namiesto toho, aby sa snažili, aby čo najviac či už vystupovali v pléne, alebo chodili medzi ľudí a vysvetľovali svoje názory, svoju politiku, svoje návrhy zákonov, tak nie, vy z nich vychovávate lenivých poslancov, ktorí skrátka stačí, že budú mať dobré vzťahy s predsedom strany alebo predsedníctvom a majú vystarané. Nulový záujem o voličov. Nulový. Neviditeľný fakticky. Stačí dobré vzťahy s poslancom, dostať sa na kandidátku do prvej desiatky a je vybavené. Takže to je úplný opak toho, o čo by ste sa tu mali snažiť, aby sa ľudia zaujímali o veci verejné, aby sa zaujímali, kto z poslancov a ich jednotlivých strán najviac háji ich záujmy, tak vy idete presne opačným spôsobom. Skrátka dopredu im hovoríte, zbytočne sa budete snažiť získať 7 % hlasov z počtu hlasov, ktoré získala strana, je pre mnohých fakticky nedosiahnuteľná. No a týmto sa budete len a len betónovať pri moci alebo na kandidátke teda. Čiže nech žijú staré kádre, nech žije lenivosť, lebo tento návrh zákona je o výchove a o podpore lenivých poslancov, o tom, že beriete ľuďom slobodnú vôľu, aby sa naozaj rozhodli, ktorí ľudia z tej-ktorej politickej strany ich majú v parlamente zastupovať. Ďakujem veľmi pekne za pozornosť.